Maatietopalvelu

Kyselyvastaus

**Asiakirjan tunnus:** KT1101

**Päivämäärä**: 30.5.2025

**Julkisuus:** Julkinen

**Venäjä / Ukrainan sotaan pakkovärväys ja kutsukirjeet Tšetšeniassa, päivitys toukokuussa 2025**

**Russia / Forced recruitment and conscription summons for the war in Ukraine in Chechnya, update May 2025**

Kysymykset

1. Onko Tšetšeniassa tapahtunut Ukrainan sotaan osallistumiseen liittyvää pakottamista vuosina 2024 ja 2025? Millaista pakottaminen on ollut? Onko henkilöitä, jotka eivät ole Tšetšenian hallinnolle millään tavalla epämieluisia, yritetty pakkovärvätä Tšetšeniassa? Onko värväysyrityksen kannalta väliä, onko henkilö suorittanut varusmiespalveluksen vai ei?

2. Onko Tšetšeniassa lähetetty kutsukirjeitä liikekannallepanon aikana? Onko liikekannallepanoa koskevien kirjeiden lähettäminen tapahtunut samalla tavalla kuin muualla Venäjällä? Jos henkilö on jättänyt noudattamatta kutsukirjettä, onko kutsukirjeen saajaan tällöin kohdistunut oikeudenloukkauksia tai ovatko viranomaiset yrittäneet tavoitella kutsukirjeen saajaa? Onko syytteitä nostettu? Onko Tšetšeniassa kutsuttu sotilaskomissariaattiin tietojen tarkistamista varten kuten muualla Venäjällä?

3. Onko Tšetšeniassa väärennetty liikekannallepanoa koskeneita kutsukirjeitä?

Questions

1. Has there been any coercion in Chechnya in relation to participation in the war in Ukraine during 2024 and 2025? What kind of coercion has there been? Have attempts been made to forcibly recruit individuals in Chechnya who are in no way considered undesirable by the Chechen authorities? Does it make any difference to the recruitment attempt whether or not the person has completed military service?

2. Have conscription summons been sent out in Chechnya during the period of mobilisation? Are the conscription summons sent in the same manner as elsewhere in Russia? If a person has failed to comply with a summons, have they faced any infringements or have authorities attempted to locate them? Have any charges been brought? Has anyone been called to the military commissariat for information verification in Chechnya, as is done elsewhere in Russia?

3. Have conscription summons been forged in Chechnya?

Tšetšenian asevelvollisuusjärjestelmää, liikekannallepanoa ja värväystä Ukrainan sotaan on aiemmin käsitelty seuraavissa Maahanmuuttoviraston maatietopalvelun julkaisemissa kyselyvastauksissa:

* 7.11.2024 Venäjä / Varusmiespalvelus Tšetšeniassa, varusmiesten painostaminen sopimussotilaaksi, kutsut sotilaskomissariaattiin Pohjois-Kaukasiassa, päivitys 7.11.2024[[1]](#footnote-1)
* 12.1.2024 Venäjä / Ukrainan sotaan pakkovärväys Tšetšeniassa[[2]](#footnote-2)
* 17.10.2022 Venäjä / Asevelvollisuusjärjestelmä ja pakkovärväys Tšetšeniassa[[3]](#footnote-3).

Ihmisoikeusjärjestöjen ja riippumattoman median mahdollisuudet kerätä, vahvistaa ja julkaista tietoa Tšetšeniasta ovat rajoitetut, ja tilanne on kiristynyt entisestään täysimittaisen hyökkäyssodan alkamisen jälkeen. Tšetšenian kuvaillaan olevan erittäin suljettu yhteiskunta, jossa monet eivät uskalla antaa tietoja ulkopuolisille edes anonyymisti pelätessään viranomaisten kostoa. Tämän vuoksi Tšetšeniaa koskevan kattavan tiedon saaminen julkisista lähteistä on tällä hetkellä vaikeaa.[[4]](#footnote-4)

# Onko Tšetšeniassa tapahtunut Ukrainan sotaan osallistumiseen liittyvää pakottamista vuosina 2024 ja 2025? Millaista pakottaminen on ollut? Onko henkilöitä, jotka eivät ole Tšetšenian hallinnolle millään tavalla epämieluisia, yritetty pakkovärvätä Tšetšeniassa? Onko värväysyrityksen kannalta väliä, onko henkilö suorittanut varusmiespalveluksen vai ei?

Pakkovärväys vuosina 2024 ja 2025

Tanskan ja Ruotsin maahanmuuttovirastojen huhtikuussa 2024 julkaiseman tiedonhankintamatkaraportin mukaan tšetšeenien pakkovärväys Ukrainan sotaan on jatkunut helmikuusta 2022 lähtien, mutta sen laajuus ja voimakkuus ovat vaihdelleet sodan aikana. Tšetšenian pakkovärväykseen liittyy monia epäselvyyksiä, eikä sen todellisesta laajuudesta ole tarkkaa tietoa. Haastatellut lähteet olivat erimielisiä siitä, kuinka laajaa pakkovärväys sekä värväys taloudellisten kannustimien avulla on ollut. Eräs Tšetšeniaa seuraava toimittaja arvioi, että noin puolet Ukrainassa taistelevista tšetšeeneistä taistelee siellä vastoin tahtoaan.[[5]](#footnote-5)

Tutkivaan journalismiin keskittyvän Važnyje istorii (ven. Важные истории) -verkkojulkaisun helmikuussa 2024 julkaistun, pakkovärväystä Tšetšeniassa käsittelevän artikkelin mukaan oppositioliike NIYSOn edustajille ilmoitetaan joka kuukausi 10–15 tapauksesta, jossa tšetšeenejä lähetetään väkisin sotaan. Todellisuudessa määrä on paljon suurempi, sillä tapauksia jää piiloon. Eräs nimettömänä pysyttelevä yhteiskunnallinen vaikuttaja kertoo, että suurin osa tšetšeeneistä pelkää perheensä turvallisuuden puolesta eikä siksi halua tuoda tapauksia julki. Kidutuksen vastainen komitea -järjestön entinen lakimies Abubakar Jangulbajev uskoo, että väkisin sotaan lähetettyjä ihmisiä on satoja.[[6]](#footnote-6)

Ukrainan sotaan pakkovärvätyt tšetšeenit joutuvat allekirjoittamaan sotilassopimuksen Venäjän puolustusministeriön kanssa, mikä saa värväyksen näyttämään virallisesti vapaaehtoiselta. Sekä ihmisoikeusjärjestö Human Rights Watch että Venäjä-tutkija Mark Galeotti ovat todenneet, että mahdollinen pakottaminen ei käy ilmi asiakirjoista.[[7]](#footnote-7) Ihmisoikeusjärjestö Memorialin (ven. Мемориал) joulukuussa 2024 julkaisemassa artikkelissa kuvaillaan, kuinka muodollisesti värvääminen toteutetaan ”vapaaehtoispohjalta”, mutta käytännössä miehiä pakotetaan allekirjoittamaan sotilassopimuksia. Pakottamiseen liittyy laajoja vakavia ihmisoikeusloukkauksia. ”Vapaaehtoisten” värväämiseen käytetään usein sieppauksia, painostusta, uhkauksia, rikosjuttujen tekaisemista, väkivaltaa sekä rahan kiristystä henkilöltä itseltään ja hänen sukulaisiltaan sotaan lähettämisen tai tekaistun rikosjutun nostamisen välttämiseksi.[[8]](#footnote-8)

Syyskuussa 2023 julkaistussa, tahdonvastaisia katoamisia Tšetšeniassa käsittelevässä raportissa todetaan, että voimaviranomaisten tekemät sieppaukset ovat laajalle levinnyt ja yleinen toimintatapa Tšetšeniassa. Ihmisiä ei käytännössä kutsuta poliisiasemalle vaan voimaviranomaiset tunkeutuvat yksityiskoteihin ja vievät ihmiset pois väkisin ilman selityksiä. Usein siepattu henkilö vapautetaan lunnaita vastaan. Tämä käytäntö on lisääntynyt Tšetšeniassa Ukrainan sodan alkamisen jälkeen. Ihmisoikeusjärjestö Memorial on onnistunut varmentamaan ja vahvistamaan useiden Tšetšenian asukkaiden sieppaukset, jotka liittyivät pakkovärväykseen Ukrainan sotaan. Kaikki Tšetšeniassa tapahtuvat sieppaukset eivät liity pakkovärväykseen.[[9]](#footnote-9) Kavkaz.Realii-uutissivuston (ven. Кавказ.Реалии) marraskuussa 2024 julkaisemassa artikkelissa ihmisoikeusjärjestö Memorialin edustaja Vladimir Malyhin toteaa, että sieppaukset ovat yleinen keino pelotella ja kontrolloida Tšetšenian väestöä. Useimmiten siepataan henkilöitä, jotka ovat jo viranomaisten valvonnassa tai joilla on rikostausta. Joka vuosi ihmisoikeusaktivistit kirjaavat laajoja pidätysaaltoja, jotka kohdistuvat erityisesti oppositioaktivistien sukulaisiin ja hallintoa avoimesti arvosteleviin henkilöihin. Myös saman henkilön sieppaaminen uudelleen on tavallista. Sieppaukset päättyvät usein joko rintamalle lähettämiseen tai henkilön vapauttamiseen lunnaita vastaan.[[10]](#footnote-10) Kavkaz.Realii-uutissivuston tammikuussa 2025 julkaisemassa artikkelissa todetaan, että vuonna 2024 sekä suuria ryhmiä että yksittäisiä ihmisiä koskevat sieppaukset lisääntyivät huomattavasti Tšetšeniassa.[[11]](#footnote-11)

Julkisesti saatavilla olevista lähteistä on löydettävissä useita uutisia Tšetšeniassa tapahtuneista sieppauksista. Kaikissa uutisissa ei mainita, että sieppaukset olisivat liittyneet pakkovärväykseen Ukrainan sotaan. Esimerkiksi toukokuun alussa vuonna 2024 Tšetšeniassa ilmoitettiin laajoista ratsioista ja ”puhdistuksista”. Niiden syyksi kerrottiin video, jolla kasvonsa peittänyt mies sytytti tuleen auton, jonka rekisterikilvessä oli Tšetšenian päämies Ramzan Kadyroviin ja hänen poikaansa Adam Kadyroviin yhdistetty nimimerkki. Todennäköisesti teko oli mielenilmaus. Ihmisoikeusjärjestö Memorial raportoi voimaviranomaisten siepanneen viikon sisällä 80–90 henkilöä, joista noin 50 kuului tuhopoltosta epäillyn perheeseen.[[12]](#footnote-12)

Pohjois-Kaukasiaan keskittyvä analyytikko Harold Chambers totesi Tanskan ja Ruotsin maahanmuuttovirastoille maaliskuussa 2024, että Tšetšeniassa tapahtuvan pakkovärväyksen huippu ajoittui syyskuun 2022 lopulle, jolloin Venäjällä julistettiin niin sanottu osittainen liikekannallepano.[[13]](#footnote-13) Käytetyistä lähteistä löytyy mainintoja pakkovärväystapauksista myös vuosilta 2024 ja 2025. Važnyje istorii -verkkojulkaisun helmikuussa 2024 julkaistussa artikkelissa tšetšenialaisen Jedinaja sila -liikkeen (ven. Единая сила) johtaja Džambulat Suleimanov kuvailee pakkovärväyksen voimistuneen viime aikoina. Oppositioliike NIYSOn edustaja puolestaan kuvailee, kuinka aluksi osa ihmisistä lähti sotaan vapaaehtoisesti, mutta nyt tilanne on muuttunut niin, että vapaaehtoisuudesta on tullut hyvin harvinaista. Aiemmin sotaan ei uskallettu lähettää ekstremistisinä tai islamisteina pidettyinä henkilöitä, mutta viime kuukausina myös heitä on alettu lähettää sotaan.[[14]](#footnote-14)

Ihmisoikeusjärjestö Memorialin mukaan loka–marraskuussa 2024 Tšetšeniassa käynnistettiin jälleen kampanja ”vapaaehtoisten” värväämiseksi Ukrainan sotaan. Ramzan Kadyrov ilmoitti 9.10.2024 Tšetšenian voimaviranomaisten komentajien ja päälliköiden kanssa pidetyssä kokouksessa uuden rykmentin perustamisesta Ukrainaan lähetettäväksi. Uuden yksikön kooksi ilmoitettiin 2 500 miestä. Kokouksessa Kadyrov kuvaili rykmentin henkilöstön rekrytoinnin periaatteita kertomalla, kuinka häiriöitä aiheuttavat ja lakia rikkovat henkilöt määrätään vankilaan mahdollisimman pitkäksi aikaa, elleivät he allekirjoita sotilassopimusta ja lähde sotimaan ”erikoisoperaation” alueelle. Kadyrovin mukaan hallinnollisen rangaistuksen määräämisen sijaan on tarkoituksenmukaisempaa lähettää rikkomuksiin syyllistyneet palvelemaan Venäjän joukkoihin. Kadyrov totesi myös, että nuoret tšetšeenit, jotka rikkovat yleistä järjestystä ja häpäisevät kansaansa Venäjän muilla alueilla, pitäisi ottaa kiinni ja tuoda lentokoneilla Tšetšeniaan ”uudelleenkoulutusta” varten. Memorialin mukaan värväämiskampanja voimistui erityisesti 29.10.2024 järjestetyn voimaviranomaisten ja Tšetšenian hallituksen jäsenten kanssa pidetyn kokouksen jälkeen. Kokouksessa Kadyrov ilmoitti, että Tšetšeniassa on 84 000 palveluskelpoista asukasta, joita ei vielä ollut kutsuttu palvelukseen. Hänen mukaansa kaikista näistä henkilöistä pitää tehdä ilmoitus sotilaskomissariaattiin ja heidät on ”kutsuttava palvelukseen vapaaehtoisesti”. Kadyrovin mukaan heille on selitettävä, että kyseessä on pyhä sota ja jos he ovat miehiä, heidän täytyy mennä taistelemaan. Memorialin tietojen mukaan kokouksessa Kadyrov määräsi jokaista voimaviranomaisten yksikköä värväämään 25–50 ”vapaaehtoista”.[[15]](#footnote-15)

Memorial kertoo myös Tšetšenian voimaviranomaisten tekemistä ”puhdistuksista”, jotka tapahtuivat sen jälkeen, kun 24.10.2024 Petropavlovskajan kylän lähellä Groznyin piirissä ammuttiin Venäjän kansalliskaartin saattuetta kohti. Virallisen version mukaan ammuskelussa kuoli yksi viranomainen ja toinen haavoittui. Kaksi päivää hyökkäyksen jälkeen kansalliskaartin ja sisäministeriön työntekijät kiersivät lähes kaikissa Petropavlovskajan kylän lähialueiden asutuskeskuksissa tarkistaen alueen asukkaiden ja ajoneuvojen asiakirjoja, minkä lisäksi he tarkistivat, oliko kodeissa rekisteröimättömiä henkilöitä. Pienimmästäkin rikkomuksesta ”erikoisoperaatioon” soveltuvat miehet vietiin poliisiasemille. Heiltä takavarikoitiin puhelimet, minkä jälkeen heidät pidätettiin, mikäli puhelimista löytyi merkkejä vierailusta Tšetšenian viranomaisia kritisoivilla Telegram-kanavilla. Memorialin saamien tietojen mukaan eri poliisiasemilla pidätetyille tarjottiin valinta rintamalle lähtemisen ja rikosasian vireyttämisen välillä. Yhdellä poliisiasemalla kerrotaan olleen 20 pidätettyä. Tämän lisäksi Memorial sai tietoa sadoista ”puhdistusten” jälkeen pidätetyistä henkilöistä Groznyin piirissä. Kyseisten henkilöiden kohtalosta ei ole tietoa, sillä pidätettyjen omaiset eivät halunneet antaa tietoja peläten pahentavansa tilannetta.[[16]](#footnote-16) Kavkaz.Realiin joulukuussa 2024 julkaiseman artikkelin mukaan myös oppositioliike NIYSO raportoi joukkopidätyksistä. Henkilöt, joille ei annettu uhkavaatimusta sotaan lähettämisen ja rikosasian välillä, päätyivät eräänlaiseen seurantaan, ja heidän tulee ilmoittautua viranomaisille tarvittaessa. Erään Kavkaz.Realiin lähteen sukulaiselle kävi näin, vaikka hänellä ei aiemmin ollut ongelmia lain tai viranomaisten kanssa.[[17]](#footnote-17)

Caucasian Knot -uutissivuston marraskuussa 2024 julkaisemassa artikkelissa kerrotaan, kuinka tšetšenialaisen analyytikko Ruslan Kutajevin mukaan Tšetšenian viranomaiset käyttävät kaikkia keinoja täydentääkseen ”erikoisoperaation” alueelle lähetettyjen joukkoja. Viranomaiset tekaisevat rikosjuttuja tarjotakseen vaihtoehdon vankilan ja ”erikoisoperaatioon” osallistumisen välillä. Kutajevin mukaan Tšetšeniassa ei ole jäljellä vapaaehtoisesti sotimaan haluavia ihmisiä. Samoin venäläisen Civic Assistance Committee -kansalaisjärjestön puheenjohtaja Svetlana Gannuškina uskoo, että vapaaehtoisten määrä on loppumassa.[[18]](#footnote-18)

Joulukuussa 2024 Kavkaz.Realii uutisoi, että ilmoitukset tšetšeenien pakkovärväyksestä Ukrainan sotaan jatkuvat edelleen. Yhtenä keinona käytetään kidutusta, muun muassa muoviputkilla hakkaamista ja sähköiskuja.[[19]](#footnote-19)

Tammikuun alussa 2025 Kavkaz.Realiin julkaisemassa artikkelissa analyytikko Ruslan Kutajev toteaa, että nuorten miesten jahtaaminen on jatkunut useita kuukausia. Kutajev kuvaa sen kuitenkin hieman laantuneen viime päivinä, mikä viittaa siihen, että tarvittava määrä värvättyjä on saatu kasaan. Samassa artikkelissa Norjassa toimivan Human Rights Analysis Center -järjestön johtaja Ahmed Gisajev toteaa, että Tšetšenia on ainoa Venäjän alue, jossa pakkovärväystä jatketaan yhä. Hänen mukaansa ihmisiä värvätään pakottamalla ja kiristämällä, minkä lisäksi heidän läheisiään uhataan väkivallalla.[[20]](#footnote-20)

Huhtikuussa 2025 Tšetšeniassa Atšhoi-Martanissa poliisipartion jäsenten kimppuun hyökättiin, jonka seurauksena poliisi kuoli. Kaksi päivää hyökkäyksen jälkeen teini-ikäisen epäillyn tekijän ruumis asetettiin näytille kaupungin torille, ja julkisen sektorin työntekijöitä pakotettiin katsomaan sitä. Kadyrov vaati hyökkääjän sukulaisten karkottamista Tšetšeniasta. Sukulaisia pidettiin poliisiasemalla pidätettyinä, ja heille ehdotettiin, että osa ”syyllisyydestä” voitaisiin sovittaa osallistumalla sotaan Ukrainassa.[[21]](#footnote-21) Myöhemmin huhtikuussa 2025 Kavkaz.Realii uutisoi, että NIYSO-oppositioliikkeeseen kuuluvien aktivistien sukulaisia karkotettiin Atšhoi-Martanin iskusta hyökänneen perheen kanssa Tšetšeniasta. Kavkaz.Realiin haastattelema NIYSOn aktivisti toteaa, että ratsiat jatkuvat yhä Tšetšeniassa Atšhoi-Martanin iskun jälkeen. Ratsioissa tarkastetaan autoja ja puhelimia. Viranomaiset saattavat mennä esimerkiksi ostoskeskukseen, valita satunnaisen asiakkaan ja tarkastaa hänen puhelimensa.[[22]](#footnote-22)

Värväyskäytäntöjä

Ihmisoikeusjärjestö Memorialin joulukuussa 2024 julkaistussa artikkelissa todetaan, että sen jälkeen, kun henkilö on painostettu lähtemään Ukrainaan ”vapaaehtoisena”, allekirjoittaa hän sotilassopimuksen Venäjän puolustusministeriön kanssa. Värväys tapahtuu ilman terveystarkastusta, joten sotaan lähetetään myös vakavista terveysongelmista kärsiviä. Joissain tapauksissa puolustusministeriö on kieltäytynyt solmimasta sotilassopimusta, kun terveydelliset esteet ovat tulleet ilmi. Siitä huolimatta voimaviranomaiset vaativat omaisilta suuria rahasummia pakkovärväyksen kohteeksi joutuneen henkilön vapauttamiseksi. Toisinaan ihmisiä pakotetaan värväämään tilalle kaksi uutta henkilöä, jos he haluavat vapauttaa pidätetyn sukulaisensa.[[23]](#footnote-23)

Tanskan ja Ruotsin maahanmuuttovirastojen huhtikuussa 2024 julkaistun tiedonhankintaraportin mukaan Tšetšeniassa ei ole käytännössä toimivia vapautusperusteita värväyksestä, vaikka Venäjän lainsäädäntö muodollisesti määrittelee vapautukseen oikeuttavia syitä. Koska pakkovärväys tapahtuu oikeusjärjestelmän ulkopuolella, viranomaiset voivat ohittaa esimerkiksi terveyteen tai ikään perustuvat syyt. On raportoitu useita tapauksia, joissa vammaisiksi luokiteltuja henkilöitä on lähetetty Ukrainaan. Erään lähteen mukaan vapautus terveydellisistä syistä myönnetään Tšetšeniassa vain, jos henkilön terveydentila on niin heikko, että taisteluun osallistuminen olisi täysin mahdotonta. Toisaalta, jos henkilö nähdään Ramzan Kadyrovin vastustajana, hänet voidaan värvätä riippumatta iästä tai terveydentilasta. Tässä mielessä värväystä voidaan pitää rangaistuksen muotona. Erään haastatellun lähteen mukaan terveydelliset syyt tai ikä eivät siis käytännössä suojaa pakkovärväykseltä. Joissain tapauksissa värväykseltä voi välttyä maksamalla lahjuksen, jonka suuruus vaihtelee 300 000:sta jopa 5 miljoonaan ruplaan (noin 3 300–55 000 euroa). Tämä ei kuitenkaan takaa pysyvää vapautusta, vaan viranomaiset saattavat myöhemmin palata yrittämään värväystä uudelleen. Joillekin Tšetšenian hallintoa kovasanaisesti arvostelleille henkilöille ei edes tarjota mahdollisuutta lahjontaan, vaan heidät lähetetään rintamalle suoraan.[[24]](#footnote-24) Kavkaz.Realiin lokakuussa 2024 julkaistussa uutisessa todetaan, että artikkelin julkaisuajankohtana pakkovärväystä ei voinut välttää edes rahalla, ennen kuin edellä mainittu Kadyrovin perustama uusi rykmentti oli saatu koottua täyteen.[[25]](#footnote-25)

Tanskan ja Ruotsin maahanmuuttovirastojen haastattelemat lähteet arvioivat, että pakkovärväyksen vastustaminen on erittäin vaikeaa Tšetšeniassa. Viranomaiset voivat pahoinpidellä pakkovärväyksestä kieltäytyjiä, uhata tekaistuilla rikossyytteillä tai jopa tappaa. Tšetšenian viranomaiset saattavat löytää toiselle Venäjän alueelle pakkovärväystä paenneen henkilön. Tšetšeenien vahvojen perhesiteiden vuoksi viranomaiset voivat käyttää kollektiivista rangaistusta: koko perhettä voidaan uhkailla tai rangaista, jos Tšetšenian viranomaiset uskovat, että joku suvun jäsenistä on tehnyt jotakin rangaistavaa. Erään lähteen mukaan on tapauksia, joissa ulkomaille paenneiden perheenjäseniä, kuten äitejä tai siskoja, on otettu panttivangeiksi, jotta mies saataisiin palaamaan ja allekirjoittamaan sotilassopimus Venäjän puolustusministeriön kanssa.[[26]](#footnote-26)

Kavkaz.Realii-uutissivuston joulukuussa 2024 julkaisemassa artikkelissa todetaan, että Tšetšeniassa poliisiväkivalta on yleisempää kuin muualla Pohjois-Kaukasiassa tai koko Venäjällä. Ihmisiä voidaan pidättää ja pakottaa sotaan esimerkiksi näpistyksestä, huumeista tai jopa alkoholin juomisesta. Joissakin tapauksista pidätettyä ei lain mukaan uhkaisi edes hallinnollinen rangaistus. Kavkaz.Realiin haastattelema ihmisoikeusaktivisti toteaa, että mahdollisten lunnaiden maksun jälkeen on suositeltavaa paeta, sillä uudelle pidätykselle on olemassa suuri riski. Tšetšeenipoliisin tekemät uhkaukset kostosta koko perheelle eivät ole pelkkiä pelottelukeinoja, vaan niitä voidaan myös toteuttaa. Kuitenkin monissa tapauksissa viranomaiset tyytyvät siihen, että perhe julkisesti sanoutuu irti kyseisestä henkilöstä. Pakkovärväyksestä viranomaisille valittamisen kuvataan olevan turhaa.[[27]](#footnote-27)

Julkisesti saatavilla olevista lähteistä ei löydy tietoa siitä, että henkilön mahdollisesti aiemmin suorittamalla varusmiespalveluksella olisi väliä värväysyrityksen kannalta.

Värväyksen kohteet[[28]](#footnote-28)

Važnyje istorii -verkkojulkaisun helmikuussa 2024 julkaistussa, pakkovärväystä Tšetšeniassa käsittelevässä artikkelissa Kidutuksen vastaisen komitean entinen lakimies Abubakar Jangulbajev toteaa, että Tšetšeniassa värväystä käytetään pääasiassa sorron välineenä.[[29]](#footnote-29) Harold Chambersin mukaan Tšetšenian viranomaiset käyttävät pakkovärväystä päästäkseen eroon ”ei-toivotuista” henkilöistä. Ihmisoikeusjärjestö Human Rights Watch on puolestaan todennut, että mikä tahansa poikkeama Ramzan Kadyrovin hallinnon normeista ja säännöistä voi johtaa siihen, että henkilö pakotetaan allekirjoittamaan sopimus joko puolustusministeriön tai kansalliskaartin kanssa.[[30]](#footnote-30)

Tanskan ja Ruotsin maahanmuuttovirastojen huhtikuussa 2024 julkaistun tiedonhankintaraportin mukaan Tšetšeniassa suurimassa vaarassa joutua pakkovärväyksen kohteiksi ovat henkilöt, jotka arvostelevat viranomaisia. Harold Chambersin mukaan jo pelkkä ”väärään” Telegram-kanavaan kuuluminen voi altistaa henkilön pakkovärväykselle. Hän huomauttaa myös, että Tšetšenian viranomaisilla on käytössään ohjelmistoja, joilla he voivat valvoa sosiaalisen median käyttöä. Human Rights Watch puolestaan on todennut, että aktivistit ja kansalaisyhteiskunnan toimijat voivat olla vaarassa joutua värvätyiksi.[[31]](#footnote-31)

Apulaisprofessorit Marat Iliyasov ja Jean-François Ratelle kertovat maaliskuussa 2025 julkaistussa artikkelissa, kuinka Kadyrov on määrännyt opposition edustajina pidettyjen henkilöiden lisäksi pakkovärväyksen kohdistettavaksi henkilöihin, joiden on raportoitu ilmaisseen tyytymättömyyttä paikallishallintoa kohtaan, sekä kaikkiin, joita ei pidetä riittävän alistuvina hallinnon tahtoon. Yhdeksi värväyskohteeksi nimetään Euroopasta Tšetšeniaan sukulaisiaan tapaamaan saapuneet tšetšeenit. Kadyrovin hallinnon silmissä ulkomailla asuminen, ellei henkilöllä ole vahvoja siteitä hallintoon, nähdään merkkinä oppositioon kuulumisesta.[[32]](#footnote-32)

Memorialin joulukuussa 2024 julkaisemassa artikkelissa kerrotaan, että pakkovärväyksen kohteiksi pyritään etsimään ”epäluotettavia” ihmisiä sosiaalisen median ja salakuuntelun avulla. Eri pikaviestipalveluissa oleviin ryhmiin ujuttautuu agentteja, jotka pyrkivät vaikuttamaan nuoriin. Erityisen aktiivisesti he ovat yhteydessä opiskelijoihin. Kahviloissa ja muissa paikoissa, joissa nuoriso kokoontuu runsaslukuisesti, asennetaan pöytien ja tuolien alle äänityslaitteita "epäluotettavien" henkilöiden tunnistamiseksi.[[33]](#footnote-33)

Käytetyissä lähteissä mainitaan, että värväysuhka ei koske pelkästään viranomaisiin kohdistuvan kritiikin esittäjiä, vaan se voi ulottua myös heidän perheenjäseniinsä. Väkisin sotimaan on lähetetty esimerkiksi tunnettujen tšetšeenitoisinajattelijoiden sukulaisia, kuten Hasan Halitovin veli, Ahmed Zakajevin veljenpoika sekä neljä Abubakar Jangulbajevin sukulaista. Näiden henkilöiden avulla Kadyrovin hallinto pyrkii painostamaan Tšetšeniasta lähteneitä kriitikkoja.[[34]](#footnote-34)

Kadyrovin kerrotaan lähettäneen rintamalle myös epäsuosioon joutuneita entisiä eliitin jäseniä rangaistuksena heidän epälojaalisuudestaan.[[35]](#footnote-35) Abubakar Jangulbajevin mukaan sotimaan on lähetetty esimerkiksi entinen mufti Valid Kurujev, joka oli ilmeisesti ilmaissut erimielisyytensä Kadyrovin kanssa.[[36]](#footnote-36)

Useissa lähteissä kuvaillaan, kuinka Tšetšeniassa huumeiden tai alkoholin käytöstä kiinnijääneisiin on kohdistunut pakkovärväystä.[[37]](#footnote-37) Erään nimettömänä pysyttelevän tšetšeeniaktivistin mukaan Kadyrovin alaisuudessa toimivassa, lokakuussa 2023 perustetussa Sheikki Mansurin pataljoonassa on paljon huumeidenkäyttäjiä ja muita Kadyrovin hallinnon rangaistaviksi katsomia henkilöitä.[[38]](#footnote-38) Abubakar Jangulbajev mainitsee esimerkkinä tapauksen, jossa keski-ikäinen mies pakotettiin sotaan kannabiksen käytön vuoksi. Mies kuoli sodassa. Toisessa esimerkissä Groznyin kaupungin asukas jäi kiinni humalassa ajamisesta, jonka jälkeen hänet vietiin poliisiasemalle. Hallinnollisesta rikkomuksesta asiakirjan laatimisen sijaan voimaviranomaiset pakottivat miehen allekirjoittamaan sopimuksen sotaan osallistumisesta ”vapaaehtoisena’”. Henkilö kuoli muutama kuukausi myöhemmin Ukrainassa. Jangulbajevin mukaan henkilöitä, jotka tekevät rahaa huumeiden tai alkoholin myynnillä, kohdellaan erityisen ankarasti. Oppositiobloggaaja Hasan Halitov kertoo, että on ollut tapauksia, joissa matkustajat ovat piilottaneet huumeita autoon. Tarkastuspisteellä auto on pysäytetty, huumeet löydetty ja kuljettajalle annettu uhkavaatimus joko sotimaan tai vankilaan lähettämisestä.[[39]](#footnote-39)

Važnyje istorii -verkkojulkaisun helmikuussa 2024 julkaistussa artikkelissa eräs haastateltava kertoo, kuinka hänen kyläänsä saapuu säännöllisesti henkilöitä värväämään miehiä rintamalle. Värvääjät vaativat henkilöitä, jotka pystyvät pitämään asetta kädessään, lähtemään taistelemaan Ukrainaan. Miehen mukaan kaksi hänen ystäväänsä joutui rintamalle sen jälkeen, kun heitä kiristettiin naimisissa olevien naisten kanssa otetuilla intiimikuvilla. Kiristykseen osallistui myös heidän kylänsä imaami.[[40]](#footnote-40)

Syyskuussa 2024 SK SOS -ihmisoikeusryhmä (ven. СК СОС) raportoi tapauksista, joissa Tšetšenian voimaviranomaiset pakottivat pidätettyjä homoseksuaaleja miehiä rintamalle Ukrainaan. Syyskuussa 2022 kuusi miestä pidätettiin epäiltynä homoseksuaalisuudesta. Heitä uhattiin tekaistuilla rikosjutuilla, jos he eivät maksaisi lunnaita tai lähtisi sotimaan. Kolme pidätetyistä lähti sotimaan, koska lunnaat olivat heidän perheilleen liian kalliit. Yhden rintamalle lähteneistä raportoitiin kuolleen. Pidätykset jatkuivat myös vuonna 2023. Tällöin erään ratsian aikana useita seksuaali- ja sukupuolivähemmistöihin kuuluvia pidätettiin. Heidän joukostaan pidätetyt naiset luovutettiin sukulaisilleen, kun taas neljä nuorta miestä pakotettiin lähtemään Ukrainaan.[[41]](#footnote-41) Myös Human Rights Watch on havainnut Tšetšeniassa tapauksia, joissa ihmisiä on pakotettu sotimaan heidän seksuaalisen suuntautumisensa tai sukupuoli-identiteettinsä vuoksi. Näille henkilöille annettiin vaihtoehdoksi joko tulla julkisesti kaapista ulos tai allekirjoittaa sopimus Venäjän puolustusministeriön kanssa. Julkinen kaapista ulos tuleminen tarkoittaisi henkilöiden seksuaalisen suuntautumisen tai sukupuoli-identiteetin paljastamista yleisölle ja heidän perheilleen, mikä voisi johtaa hengenvaarallisiin seurauksiin.[[42]](#footnote-42)

Tanskan ja Ruotsin maahanmuuttovirastojen tiedonhankintamatkaraportissa kerrotaan, kuinka Tšetšenian viranomaiset ovat värvänneet vankeja Tšetšenian vankiloista. Tšetšenian viranomaiset värväsivät ensisijaisesti tšetšeenivankeja täysimittaisen hyökkäyssodan toisen tai kolmannen kuukauden aikana, kun tšetšeeniyksiköt olivat kärsineet raskaita tappioita ja tarvitsivat nopeasti täydennystä. Ei ole selvää, onko värväys sittemmin lopetettu vai ovatko kaikki ”ei-toivotuiksi” luokitellut vangit jo värvätty. Värväys toimi keinona hankkiutua eroon huumeidenkäyttäjistä, alkoholisteista ja muista vangeista, jotka viranomaiset kokivat ongelmallisiksi. Vangit sijoitettiin yksiköihin, jotka ovat usein toimineet käytännössä tykinruokana. Värväys ei ole välttämättä tapahtunut Tšetšenian virallisissa vankiloissa, vaan Kadyrovin salaisissa ja laittomissa pidätyspaikoissa. Tämän ilmiön laajuudesta on olemassa vain vähän tietoa, ja kyse ei ole ollut laajamittaisesta värväysohjelmasta, vaan pikemminkin kohdennetusta keinosta hankkiutua eroon Tšetšenian viranomaisten ”ei-toivotuiksi” luokittelemista henkilöistä.[[43]](#footnote-43) Raportissa ei tarkenneta, onko vankien värväyksessä ollut kyse nimenomaan pakkovärväyksestä.

Tšetšenian viranomaisten kerrotaan aktiivisesti lähettävän poliiseja ja kansalliskaartin työntekijöitä sotaan Ukrainaa vastaan.[[44]](#footnote-44) Caucasian Knot -uutissivuston tammikuussa 2024 julkaistussa artikkelissa kerrotaan poliiseista koostuvasta Ahmat-joukosta, joka lähetettiin Ukrainan sotaan. Ihmisoikeusaktivistien mukaan poliisien lähettäminen ei todennäköisesti ollut vapaaehtoista, mutta kieltäytyminen olisi saattanut johtaa sekä heidän itsensä että heidän omaistensa sortamiseen.[[45]](#footnote-45) Kavkaz.Realiin huhtikuussa 2024 julkaistussa artikkelissa kerrotaan, kuinka sotilasyksiköiden huoltohenkilökuntaa, ei siis ammattisotilaita, lähetetään pakolla sotimaan. Viranomaiset pitävät tätä eräänlaisena velan maksuna siitä, että nämä henkilöt ovat saaneet palkkaa ja vakaan työn. Artikkelissa kerrotaan 26-vuotiaasta tšetšeenimiehestä, joka työskenteli ennen sotaan lähettämistä kansalliskaartin yksikössä varastotyöntekijänä. Vuonna 2022 sodan alettua mies yritti irtisanoutua, mutta miehen esihenkilöt eivät hyväksyneet irtisanoutumista. Irtisanoutumisesta kieltäytymisen jälkeen miestä pidettiin pidätettynä kolme kuukautta, minkä aikana hän ei saanut poistua yksiköstä eikä ottaa yhteyttä perheeseensä. Keväällä 2023 miehen kollegat huijattiin palkintomatkalle Groznyihin. Palkintomatkan sijaan heidät vietiin sotilastukikohtaan ja ilmoitettiin, että heidän tulee valmistautua sotaan. Kieltäytyjiä uhattiin syytteellä maanpetoksesta ja sotatilalain mukaisella oikeudenkäynnillä. Lopulta heidät siirrettiin junalla Rostoviin ja sieltä edelleen Ukrainaan. Maaliskuussa 2024 mies ja muut huoltohenkilöt siirrettiin sotilastukikohtaan ja sieltä rautateitse rajan läheisyyteen. Miehen mukaan sotaan osallistumiselta voi välttyä lähettämällä sijaisen tai maksamalla 500 000 ruplan (noin 5 600 euroa) lahjuksen. Hän itse ei suostunut lähettämään ketään tilalleen eikä hänellä ollut varaa maksaa lahjusta. Kolme hänen tuttuaan kuitenkin maksoi summan ja sai jäädä Tšetšeniaan.[[46]](#footnote-46)

Tanskan ja Ruotsin maahanmuuttovirastojen tiedonhankintamatkaraportissa todetaan, että vaikka tietyt väestöryhmät voidaan tunnistaa erityisen alttiiksi pakkovärväykselle, on tärkeää huomioida, että Tšetšenian viranomaisten pakkovärväykseen liittyy laajaa sattumanvaraisuutta ja ennakoimattomuutta. Lähteiden mukaan mikä tahansa kontakti Tšetšenian viranomaisiin voi sisältää värväysriskin. Harold Chambersin mukaan tällainen näennäisen satunnainen värväys oli erityisen yleistä syksyllä 2022. Tuolloin viranomaiset pakkovärväsivät valtaosan kohtaamistaan tšetšeenimiehistä täysin riippumatta heidän fyysisestä tai psyykkisestä terveydentilastaan. Chambersin tiedossa on tapauksia, joissa auto-onnettomuuteen joutuneita miehiä värvättiin ja lähetettiin Ukrainaan. Kolmen eri lähteen mukaan myös ulkomaanpassia hakeneita henkilöitä on pakkovärvätty. Lisäksi Chambers kertoo tapauksista, joissa värväystä paenneet tšetšeenit on otettu kiinni Astrahanin raja-asemalla heidän yrittäessään poistua Venäjältä Kazakstaniin, minkä jälkeen Tšetšenian viranomaiset ovat värvänneet heidät.[[47]](#footnote-47) Važnyje istorii -verkkojulkaisun helmikuussa 2024 julkaistussa artikkelissa tšetšeeni-ihmisoikeusaktivistit nimeävät yhdeksi pakkovärväyksen kohteeksi liikekannallepanoa paenneet henkilöt ja heidän läheisensä.[[48]](#footnote-48)

Važnyje istorii -verkkojulkaisun artikkelissa eräs eräs tšetšenialainen kansalaisaktivisti kuvailee, kuinka Tšetšenian johdon asettaman tavoitteen mukaan jokaisen piirin on toimitettava tietty määrä, esimerkiksi sata miestä, värvättäväksi. Jos määrä ei täyty, kansalliskaartin ja poliisin omia työntekijöitä uhkaa sotaan lähtö. Tämän seurauksena viranomaiset alkavat keksiä tekosyitä miesten pidättämiseksi, esimerkiksi punaisia päin ajaminen, maksamattomat kaasulaskut tai auton tummennetut ikkunat.[[49]](#footnote-49) Myös Marat Iliyasov ja Jean-François Ratelle kertovat maaliskuussa 2025 julkaistussa artikkelissa, kuinka syksyyn 2024 mennessä värväysmenetelmät olivat muuttuneet entistä aggressiivisemmiksi. Esimerkiksi uusi määräys salli liikennesääntöjen rikkojien pakkovärväämisen rangaistuksena.[[50]](#footnote-50)

Memorialin joulukuussa 2024 julkaistussa artikkelissa kuvaillaan, kuinka Tšetšenian rikospoliisin työntekijät päivystävät Tšetšenian ja naapuritasavaltojen välisillä tarkastuspisteillä. Lisäksi voimaviranomaiset ovat asettaneet lisätarkastuspisteitä eri puolille Tšetšeniaa. Tarkastuspisteillä pysäytetään ajoneuvoja ja tarkistetaan matkustajien, erityisesti nuorten miesten, puhelimia. Pienimmästäkin syystä, esimerkiksi liikennesäännön rikkomisesta tai vakuutustodistuksen tai katsastusasiakirjan puuttumisesta, voidaan pidättää ja viedä sotilasyksikköön. Pidätettyihin kohdistetaan henkistä ja fyysistä painostusta, ja heille esitetään valinta rikossyytteen ja sotilassopimuksen allekirjoittamisen välillä. Joissain tapauksissa vaihtoehtona tarjotaan työpaikkaa voimaviranomaisissa, mistä voi hyvin todennäköisesti joutua lähetetyksi sotaan.[[51]](#footnote-51) Toisaalta Važnyje istorii -verkkojulkaisun artikkelissa todetaan, että värväyksen kohteeksi joutuminen ei aina edellytä, että olisi tehnyt jotain väärin, sillä viranomaisilla on käytössä asevelvollisten nimiä sisältävät listat, joita he käyvät läpi.[[52]](#footnote-52)

Käytetyissä lähteissä mainitaan tapauksia, joissa henkilöitä on kidutettu ja pakotettu osallistumaan Ukrainan sotaan. Lähteissä ei mainita selkeää profiilia tai perustelua sille, miksi juuri nämä henkilöt joutuivat pakkovärväyksen kohteiksi. Esimerkiksi maaliskuussa 2025 NIYSO-liike kertoi Aslan Dombajev -nimisestä miehestä. NIYSOn mukaan mies siepattiin helmikuussa 2025, minkä jälkeen häntä kidutettiin poliisiasemalla. Häntä uhattiin tekaistulla rikosasialla, jos hän kieltäytyisi lähtemästä sotimaan Ukrainaan. Dombajev kuoli kidutuksen seurauksena.[[53]](#footnote-53) Joulukuussa 2024 Kavkaz.Realii kertoi Groznyista kotoisin olevasta parikymppisestä Nazirista, joka joutui painostuksen ja kidutuksen uhriksi heinäkuussa 2024. Hän oli yöllä ulkona kävelyllä, kun partioauto pysähtyi hänen kohdalleen. Nazir ehti heittää puhelimensa nurmikkoon, sillä hän oli tilannut Telegram-kanavia, jotka kritisoivat sotaa ja Ramzan Kadyrovin hallintoa, eikä hän halunnut poliisin pääsevän käsiksi viesteihinsä. Kaksi miestä nousi autosta, kyseli mitä Nazir teki ulkona ja epäili häntä huumeiden käytöstä. Vaikka Nazir kielsi huumeiden käytön, hänet määrättiin autoon ja vietiin poliisiasemalle. Siellä hänen kätensä sidottiin ja häntä pahoinpideltiin kolmesta neljään tuntiin potkimalla, hakkaamalla, muoviputkella lyömällä ja sähköiskuja antamalla. Lisäksi Naziria kuulusteltiin, ja häntä painostettiin allekirjoittamaan sotilassopimus puolustusministeriön kanssa. Nazir kertoo, ettei ollut koskaan tehnyt mitään pahaa eikä olisi uskonut, että hänelle voisi käydä tällaista. Nazir kertoo, ettei häntä syytetty mistään, eikä hänelle kerrottu, miksi hänet oli otettu kiinni. Kidutuksen jälkeen Nazir vietiin takaisin samaan paikkaan, josta hänet oli haettu. Koko hänen kehonsa oli mustelmilla, mutta hän ei uskaltanut mennä lääkäriin tai tehdä valitusta, sillä poliisit olivat uhanneet vahingoittaa hänen perhettään ja ystäviään, jos hän kertoisi asiasta. Nazir ei tiedä, miksi hänet lopulta vapautettiin. Hän ei myöskään ymmärrä, miksi hänet alun perin pidätettiin.[[54]](#footnote-54)

Tanskan ja Ruotsin maahanmuuttovirastojen haastattelema Mark Galeotti arvioi, että vaikka klaanien (teip) rooli on vähentynyt Tšetšeniassa, on niillä yhä merkitystä, erityisesti maaseudulla. Näillä alueilla Tšetšeniassa värväyskiintiöiden täyttäminen tarjoaa paikallisille klaanijohtajille tilaisuuden hankkiutua eroon yhteisönsä ei-toivotuista jäsenistä pakottamalla heidät ilmoittautumaan sotaan Ukrainassa. Näissä tapauksissa Tšetšenian viranomaiset ovat onnistuneet siirtämään pakkovärväyksen käytännössä ulkopuolisille ilman, että heidän itse tarvitsee sekaantua asiaan.[[55]](#footnote-55)

# Onko Tšetšeniassa lähetetty kutsukirjeitä liikekannallepanon aikana? Onko liikekannallepanoa koskevien kirjeiden lähettäminen tapahtunut samalla tavalla kuin muualla Venäjällä? Jos henkilö on jättänyt noudattamatta kutsukirjettä, onko kutsukirjeen saajaan tällöin kohdistunut oikeudenloukkauksia tai ovatko viranomaiset yrittäneet tavoitella kutsukirjeen saajaa? Onko syytteitä nostettu? Onko Tšetšeniassa kutsuttu sotilaskomissariaattiin tietojen tarkistamista varten kuten muualla Venäjällä?

Värväystä koskevat kutsukirjeet

Liikekannallepanon julistamisen jälkeen Venäjällä 21.9.2022 Tšetšenian päämies Ramzan Kadyrov ilmoitti, ettei liikekannallepanoa toteutettaisi Tšetšeniassa, sillä tasavalta oli jo ylittänyt tavoitteet Ukrainaan lähetettävien sotilaiden määrästä. Tästä huolimatta pakkovärväys jatkui Tšetšeniassa. Virallisen liikekannallepanon sijaan Tšetšenian viranomaiset toteuttivat käytännössä oman epävirallisen liikekannallepanon.[[56]](#footnote-56) Tšetšeniassa toteutetun liikekannallepanon epävirallisen aseman vuoksi on vaikea saada tietoa kutsukirjeiden lähettämisestä Tšetšeniassa.

Tanskan ja Ruotsin maahanmuuttovirastojen huhtikuussa 2024 julkaisemassa tiedonhankintamatkaraportissa todetaan, että ei ole aina selvää, käyttävätkö Tšetšenian viranomaiset värväyksessä kutsukirjeitä ja Venäjän tavanomaista värväysjärjestelmää. Harold Chambers on havainnut epäselvyyksiä ja poikkeavuuksia kutsukirjeiden toimittamisessa eri puolilla Pohjois-Kaukasiaa. Hänen mukaansa Tšetšenian viranomaiset voivat tarvittaessa helposti laatia kutsukirjeen myös jälkikäteen.[[57]](#footnote-57)

Važnyje istorii -verkkojulkaisun helmikuussa 2024 julkaistussa artikkelissa mainitaan Tšetšeniassa jaetun kutsukirjeitä. Artikkelissa kerrotaan Pietarissa asuvasta miehestä, joka oli muuttanut pois Tšetšeniasta kaksi vuotta ennen Venäjän liikekannallepanon alkamista. Syyskuussa 2022 hän haki passia liikekannallepanon julistamisen jälkeen. Pian tämän jälkeen hänen osoitteeseensa Tšetšeniassa saapuivat sotilaskomissariaatin työntekijät. Ensin he yrittivät antaa kutsukirjeen hänen nuoremman veljensä vaimolle, minkä jälkeen hänen äidilleen. Miehen mukaan hänen äidilleen esitettiin uhkavaatimus: joko mies ilmoittautuu sotilaskomissariaattiin ja lähtee taistelemaan tai hänen veljensä viedään pois. Asia ratkesi 300 000 ruplan (noin 3 300 euroa) lahjuksella tšetšeenivirkailijalle, ja vasta sen jälkeen mies sai sotilasasiakirjansa ja pystyi hakemaan passin. Mies matkusti Turkin kautta Kroatiaan, jossa hän haki turvapaikkaa.[[58]](#footnote-58)

Samassa artikkelissa toinen haastateltu kertoo viranomaisten jahtaavan erityisen innokkaasti liikekannallepanoa vältteleviä. Adam-nimisen miehen sukulainen, joka ei saapunut paikalle kutsukirjeen saatuaan, vietiin poliisilaitokselle kuulusteltavaksi väitetysti hänen uskonnollisten näkemystensä vuoksi. Poliisi tutki hänen puhelimensa ja löysi sieltä videon, jossa hän oli samassa asunnossa nuoren naisen kanssa. Tämän perusteella viranomaiset painostivat häntä lähtemään sotaan ja uhkasivat vankeudella. Kun hän kieltäytyi, hänelle lavastettiin rikossyyte väittämällä, että hänellä oli hallussaan hasista. Samassa artikkelissa nimettömänä pysyttelevä tšešeenipoliitikko ja yhteiskunnallinen vaikuttaja toteaa jokaisessa kylässä olevan 15–20 nuorta miestä, joita uhkaillaan ja painostetaan tällä tavoin. Myös hänen perheensä joutui painostuksen kohteeksi. Eräs hänen sukulaisensa ei palannut Tšetšeniaan eikä saapunut kutsukirjeen perusteella, joten kansalliskaartin viranomaiset tulivat tämän vanhempien luo. He uhkasivat pidättää perheenjäseniä vanhan valokuvan perusteella, jossa poika esiintyi ystäviensä seurassa ja viranomaisten mukaan käytti huumausainetta. Nuori mies palasi lopulta kotiin, ja hänet lähetettiin rintamalle. Artikkelissa kerrotaan myös joulukuussa 2023 Venäjältä paenneesta tšetšeenimiestä, jota yritettiin toistuvasti lähettää sotaan. Kun hän ei noudattanut saamaansa kutsukirjettä, viranomaiset kävivät hänen kotonaan ja uhkasivat hänen äitiään, että jos poika ei lähde sotaan vapaaehtoisesti, he kiduttavat häntä, eikä ole varmaa, palaako hän takaisin elossa.[[59]](#footnote-59)

Julkisesti saatavilla olevista lähteistä ei löydy enempää tietoa kutsukirjeistä Tšetšeniassa. Lähteissä ei löydy mainintoja siitä, onko kutsukirjeen noudattamatta jättämisestä nostettu syytteitä. Kuten edellä mainitaan, pakkovärväyksestä kieltäytyviä on uhattu tekaistuilla rikosasioilla, minkä lisäksi heitä on kidutettu. Lisäksi tšetšeeni-ihmisoikeusaktivistit nimeävät yhdeksi pakkovärväyksen kohteeksi liikekannallepanoa paenneet henkilöt ja heidän läheisensä.[[60]](#footnote-60)

Pakollista varusmiespalvelusta koskevat kutsukirjeet

Tanskan ja Ruotsin maahanmuuttovirastojen maaliskuussa 2025 julkaisemassa tiedonhankintamatkaraportissa todetaan, että valtaosaa tšetšeeneistä ei ole vaadittu suorittamaan varusmiespalvelusta vuodesta 1991 lähtien, vaikka virallisesti Tšetšenia palautti asevelvollisuuden rajoitetusti vuonna 2014. Vuonna 2024 jokaiseen varusmieserään valittiin vain 500 tšetšeeniä. Tämä osuus ei ole muuttunut edes täysimittaisen hyökkäyssodan alkamisen jälkeen.[[61]](#footnote-61)

Ihmisoikeusjärjestö Memorialin joulukuussa 2024 julkaisemassa artikkelissa todetaan, että samaan aikaan Ukrainan sotaan liittyvän pakkovärväyksen kanssa sotilaskomissariaattien ja poliisin työntekijät jakavat kutsukirjeitä nuorille varusmiespalvelusikäisille miehille suoraan heidän koteihinsa, vaikka Tšetšeniassa ei ole virallista kutsuntaa varusmiespalvelukseen. Saadakseen palveluksesta vuoden tai puolen vuoden lykkäyksen on maksettava lahjus.[[62]](#footnote-62)

Sotilaskomissariaattiin kutsuminen tietojen tarkistamista varten

Julkisesti saatavilla olevista lähteistä ei löydy tietoa siitä, kutsutaanko Tšetšeniassa henkilöitä sotilaskomissariaattiin tietojen tarkistamista varten.

# Onko Tšetšeniassa väärennetty liikekannallepanoa koskeneita kutsukirjeitä?

Julkisesti saatavilla olevista lähteistä ei löydy tietoa siitä, onko Tšetšeniassa väärennetty liikekannallepanoa koskeneita kutsuntakirjeitä. Kuten edellä todetaan, Harold Chambersin mukaan Tšetšenian viranomaiset voivat tarvittaessa helposti laatia kutsukirjeen myös jälkikäteen.[[63]](#footnote-63)

## Lähteet

BBC (British Broadcasting Corporation) 10.4.2025. *В Чечне тело подростка, обвиняемого в нападении на полицейских, выставили на площади.* <https://www.bbc.com/russian/articles/cy8qqe6yen1o> (käyty 23.5.2025).

Caucasian Knot

23.11.2024. *Cleansings in Chechnya are coercion element for sending to Ukraine*. <https://eng.kavkaz-uzel.eu/articles/65454> (käyty 23.5.2025).

25.1.2024*. Правозащитники сочли принудительной отправку полицейских из Чечни в зону военной операции*. <https://www.kavkaz-uzel.eu/articles/396579> (käyty 23.5.2025).

The Danish Immigration Service and The Swedish Migration Agency

3/2025. *Russia: Conscription*. <https://us.dk/media/fixlsvgr/report-march-2025-conscription-in-russia.pdf> (käyty 23.5.2025).

4/2024. *Russia: Recruitment of Chechens to the war in Ukraine.* <https://us.dk/media/vsxfb4vt/factfindingmission_russia-recruitment-of-chechens.pdf> (käyty 19.5.2025).

Landinfo 10.8.2023. *Russland. Militærtjeneste og mobilisering til krigen i Ukraina.* <https://landinfo.no/wp-content/uploads/2023/08/Russland-temanotat-Militaertjeneste-og-mobilisering-til-krigen-i-Ukraina-10082023.pdf> (käyty 26.5.2025).

Maahanmuuttovirasto / Maatietopalvelu

7.11.2024. *Venäjä / Varusmiespalvelus Tšetšeniassa, varusmiesten painostaminen sopimussotilaaksi, kutsut sotilaskomissariaattiin Pohjois-Kaukasiassa, päivitys 7.11.2024.* Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/e8c670eb-bcd3-444f-9f55-88a07aef1518> (käyty 19.5.2025).

12.1.2024. *Venäjä / Ukrainan sotaan pakkovärväys Tšetšeniassa.* Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/c21ee8cb-04f4-47a1-96f3-606bdff073f0> (käyty 19.5.2025).

17.10.2022. *Venäjä / Asevelvollisuusjärjestelmä ja pakkovärväys Tšetšeniassa.* Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/aad21cd3-9986-47c4-bb3c-9a537e7ddfc7> (käyty 19.5.2025).

Orlov, Oleg & Cherkasov, Alexander 9/2023. *ENFORCED DISAPPEARANCES IN CHECHNYA, RUSSIA*. Civic Solidarity Platform Working Group on the Fight Against Torture & Civic Solidarity Platform Turkmenistan Working Group & Crude Accountability. <https://crudeaccountability.org/wp-content/uploads/Enforced_Disappearances_Chechnya.pdf> (käyty 26.5.2025).

Ratelle, Jean-François & Iliyasov, Marat 10.3.2025. *Military Mobilization in Russia’s Regions: From Protests to Submission.* Ponars Eurasia. <https://www.ponarseurasia.org/military-mobilization-in-russias-regions-from-protests-to-submission/> (käyty 26.5.2025).

\*\*\*

Важные истории (Važnyje istorii) 14.2.2024. *«Сказали матери: если добровольно не поедет, заберем и будем пытать»*. <https://istories.media/stories/2024/02/14/skazali-materi-yesli-dobrovolno-ne-poedet-zaberem-i-budem-pitat/> (käyty 20.5.2025).

Кавказ.Реалии (Kavkaz.Realii)

22.4.2025. *"Необходимо избавиться от оккупации". Движение Niyso – о кадыровской Чечне и независимости*. <https://www.kavkazr.com/a/neobhodimo-izbavitjsya-ot-okkupatsii-dvizhenie-niyso-o-kadyrovskoy-chechne-i-nezavisimosti/33390148.html> (käyty 21.5.2025).

18.3.2025. *В Чечне после пыток в полиции умер еще один человек – от него требовали отправиться на войну, заявили в NIYSO*. <https://www.kavkazr.com/a/v-chechne-posle-pytok-v-politsii-umer-esche-odin-chelovek-ot-nego-trebovali-otpravitjsya-na-voynu-zayavili-v-niyso/33351344.html> (käyty 21.5.2025).

26.2.2025. "*Очередь на увольнение стала больше". Дефицит силовиков в Чечне на фоне войны против Украины.* <https://www.kavkazr.com/a/ocheredj-na-uvoljnenie-stala-boljshe-defitsit-silovikov-v-chechne-na-fone-voyny-protiv-ukrainy-/33327323.html> (käyty 21.5.2025).

9.1.2025. *Год преступлений: война, нарушения прав человека, нападения на Северном Кавказе*. <https://www.kavkazr.com/a/god-prestupleniy-voyna-narusheniya-prav-cheloveka-napadeniya-na-severnom-kavkaze/33269925.html> (käyty 21.5.2025).

8.1.2025. *Заявление для Кремля? Почему Кадыров призвал всех чеченцев быть готовыми к войне*. <https://www.kavkazr.com/a/zayavlenie-dlya-kremlya-kadyrov-prizval-vseh-chechentsev-bytj-gotovymi-k-voyne/33268296.html> (käyty 23.5.2025).

6.12.2024. *"Избивали руками, ногами и пластиковой трубой". Как заставляют воевать жителей Чечни*. <https://www.kavkazr.com/a/kak-zastavlyayut-voevatj-zhiteley-chechni/33228992.html> (käyty 21.5.2025).

3.12.2024. *Либо тюрьма, либо фронт: рейды в Чечне после обстрела грузовика Росгвардии*. <https://www.kavkazr.com/a/reydy-v-chechne-posle-obstrela-gruzovika-rosgvardii/33224691.html> (käyty 23.5.2025).

26.11.2024. *Старые методы, новые мотивы: похищения мужчин в Чечне.* <https://www.kavkazr.com/a/starye-metody-novye-motivy-pohischeniya-muzhchin-v-chechne/33216552.html> (käyty 20.5.2025).

29.10.2024*. "Наехал на сплошную – отправляйся на войну". Как в Чечне набирают людей в новый полк*. <https://www.kavkazr.com/a/naehal-na-sploshnuyu-otpravlyaysya-na-voynu-kak-v-chechne-nabirayut-lyudey-v-novyy-polk/33177888.html> (käyty 23.5.2025).

18.4.2024. *"Очищение общества": в Чечне забирают на войну за употребление алкоголя и наркотиков*. <https://www.kavkazr.com/a/ochischenie-obschestva-v-chechne-zabirayut-na-voynu-za-upotreblenie-alkogolya-i-narkotikov/32909148.html> (käyty 23.5.2025).

12.4.2024. "*Нормально жили – теперь отрабатывайте". Как в Чечне сотрудников войсковых частей отправляют на войну*. <https://www.kavkazr.com/a/normaljno-zhili-teperj-otrabatyvayte-kak-v-chechne-sotrudnikov-voyskovyh-chastey-otpravlyayut-na-voynu/32889217.html> (käyty 26.5.2025).

23.9.2022. *"Везут на убой". Мобилизации в Чечне нет, но ребят отправляют на войну.* <https://www.kavkazr.com/a/vezut-na-uboy-mobilizatsii-v-chechne-net-no-rebyat-otpravlyayut-na-voynu/32045962.html> (käyty 26.5.2025).

Мемориал (Memorial) 20.12.2024. *Кадыров: «призвать добровольно» на войну 84 тысячи человек*. <https://memorialcenter.org/news/kadyrov-prizvat-dobrovolno-na-vojnu-84-tysyachi-chelovek?ref=oc-media.org#content-heading-5> (käyty 21.5.2025).

СК SOS (SK SOS) 4.9.2024. 4.9.2024. *Чеченские силовики принудительно отправляют на войну задержанных геев.* <https://sksos.org/news/lgbt-na-voyne-v-ukraine/> (käyty 21.5.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maahanmuuttovirasto / Maatietopalvelu 7.11.2024. [↑](#footnote-ref-1)
2. Maahanmuuttovirasto / Maatietopalvelu 12.1.2024. [↑](#footnote-ref-2)
3. Maahanmuuttovirasto / Maatietopalvelu 17.10.2022. [↑](#footnote-ref-3)
4. The Danish Immigration Service and The Swedish Migration Agency 4/2024, s. 8; Кавказ.Реалии 26.11.2024. [↑](#footnote-ref-4)
5. The Danish Immigration Service and The Swedish Migration Agency 4/2024, s. 21. [↑](#footnote-ref-5)
6. Важные истории 14.2.2024. [↑](#footnote-ref-6)
7. The Danish Immigration Service and The Swedish Migration Agency 4/2024, s. 18, 20–21. [↑](#footnote-ref-7)
8. Мемориал 20.12.2024. [↑](#footnote-ref-8)
9. Orlov & Cherkasov 9/2023, s. 15, 17. [↑](#footnote-ref-9)
10. Кавказ.Реалии 26.11.2024. [↑](#footnote-ref-10)
11. Кавказ.Реалии 9.1.2025. [↑](#footnote-ref-11)
12. Кавказ.Реалии 26.11.2024. [↑](#footnote-ref-12)
13. The Danish Immigration Service and The Swedish Migration Agency 4/2024, s. 20–21. [↑](#footnote-ref-13)
14. Важные истории 14.2.2024. [↑](#footnote-ref-14)
15. Мемориал 20.12.2024. [↑](#footnote-ref-15)
16. Кавказ.Реалии 26.11.2024. [↑](#footnote-ref-16)
17. Кавказ.Реалии 3.12.2024. [↑](#footnote-ref-17)
18. Caucasian Knot 23.11.2024. [↑](#footnote-ref-18)
19. Кавказ.Реалии 6.12.2024. [↑](#footnote-ref-19)
20. Кавказ.Реалии 8.1.2025. [↑](#footnote-ref-20)
21. BBC 10.4.2025. [↑](#footnote-ref-21)
22. Кавказ.Реалии 22.4.2025. [↑](#footnote-ref-22)
23. Мемориал 20.12.2024. [↑](#footnote-ref-23)
24. The Danish Immigration Service and The Swedish Migration Agency 4/2024, s. 22–24. [↑](#footnote-ref-24)
25. Кавказ.Реалии 29.10.2024. [↑](#footnote-ref-25)
26. The Danish Immigration Service and The Swedish Migration Agency 4/2024, s. 24. [↑](#footnote-ref-26)
27. Кавказ.Реалии 6.12.2024. [↑](#footnote-ref-27)
28. Värväyksen kohteista lisää tietoa: Maahanmuuttovirasto / Maatietopalvelu 12.1.2024; Maahanmuuttovirasto / Maatietopalvelu 17.10.2022. [↑](#footnote-ref-28)
29. Важные истории 14.2.2024. [↑](#footnote-ref-29)
30. The Danish Immigration Service and The Swedish Migration Agency 4/2024, s. 22. [↑](#footnote-ref-30)
31. The Danish Immigration Service and The Swedish Migration Agency 4/2024, s. 21. [↑](#footnote-ref-31)
32. Ratelle & Iliyasov 10.3.2025. [↑](#footnote-ref-32)
33. Мемориал 20.12.2024. [↑](#footnote-ref-33)
34. Важные истории 14.2.2024.

The Danish Immigration Service and The Swedish Migration Agency 4/2024, s. 21. [↑](#footnote-ref-34)
35. Ratelle & Iliyasov 10.3.2025. [↑](#footnote-ref-35)
36. Важные истории 14.2.2024. [↑](#footnote-ref-36)
37. Важные истории 14.2.2024; Ratelle & Iliyasov 10.3.2025; The Danish Immigration Service and The Swedish Migration Agency 4/2024, s. 22; Кавказ.Реалии 18.4.2024. [↑](#footnote-ref-37)
38. Важные истории 14.2.2024. Myös Ukrainan armeijan puolella taistelee samanniminen pataljoona. [↑](#footnote-ref-38)
39. Кавказ.Реалии 18.4.2024. [↑](#footnote-ref-39)
40. Важные истории 14.2.2024. [↑](#footnote-ref-40)
41. СК SOS 4.9.2024. [↑](#footnote-ref-41)
42. The Danish Immigration Service and The Swedish Migration Agency 4/2024, s. 21. [↑](#footnote-ref-42)
43. The Danish Immigration Service and The Swedish Migration Agency 4/2024, s. 27 [↑](#footnote-ref-43)
44. Кавказ.Реалии 26.2.2025. [↑](#footnote-ref-44)
45. Caucasian Knot 25.1.2024. [↑](#footnote-ref-45)
46. Кавказ.Реалии 12.4.2024. [↑](#footnote-ref-46)
47. The Danish Immigration Service and The Swedish Migration Agency 4/2024, s. 22. [↑](#footnote-ref-47)
48. Важные истории 14.2.2024. [↑](#footnote-ref-48)
49. Важные истории 14.2.2024. [↑](#footnote-ref-49)
50. Ratelle & Iliyasov 10.3.2025. [↑](#footnote-ref-50)
51. Мемориал 20.12.2024. [↑](#footnote-ref-51)
52. Важные истории 14.2.2024. [↑](#footnote-ref-52)
53. Кавказ.Реалии 18.3.2025. [↑](#footnote-ref-53)
54. Кавказ.Реалии 6.12.2024. [↑](#footnote-ref-54)
55. The Danish Immigration Service and The Swedish Migration Agency 4/2024, s. 19–20. [↑](#footnote-ref-55)
56. Кавказ.Реалии 23.9.2022; Ratelle & Iliyasov 10.3.2025; Landinfo 10.8.2023, s. 19. Lisää aiheesta katso: Maahanmuuttovirasto / Maatietopalvelu 12.1.2024; Maahanmuuttovirasto / Maatietopalvelu 17.10.2022. [↑](#footnote-ref-56)
57. The Danish Immigration Service and The Swedish Migration Agency 4/2024, s. 62. [↑](#footnote-ref-57)
58. Важные истории 14.2.2024. [↑](#footnote-ref-58)
59. Важные истории 14.2.2024. [↑](#footnote-ref-59)
60. Важные истории 14.2.2024. [↑](#footnote-ref-60)
61. The Danish Immigration Service and The Swedish Migration Agency 3/2025, s. 60.

Lisää aiheesta katso: Maahanmuuttovirasto / Maatietopalvelu 7.11.2024; Maahanmuuttovirasto / Maatietopalvelu 17.10.2022. [↑](#footnote-ref-61)
62. Мемориал 20.12.2024. [↑](#footnote-ref-62)
63. The Danish Immigration Service and The Swedish Migration Agency 4/2024, s. 62. [↑](#footnote-ref-63)